b"\n_START_ARTICLE_\nOleguer Presas i Renom\n_START_SECTION_\nCarrera futbol\xc3\xadstica\n_START_PARAGRAPH_\nOleguer comen\xc3\xa7\xc3\xa0 la seva carrera com a futbolista amb el CD Lepanto de la seva ciutat natal i posteriorment fitx\xc3\xa0 pel CE Sant Gabriel, equip de Sant Adri\xc3\xa0 del Bes\xc3\xb2s._NEWLINE_La temporada 1998-99 feia el salt a la UDA Gramenet B, on hi jug\xc3\xa0 durant una temporada abans d'ascendir al primer equip de la UEA Gramenet. Amb l'equip de Santa Coloma de Gramenet lluit\xc3\xa0 per l'ascens a la Segona Divisi\xc3\xb3 durant dues temporades, 1999-00 i 2000-01. _NEWLINE_Procedent de la UDA Gramenet, va entrar al segon equip del FC Barcelona la temporada 2001-2002, a l'edat de 21 anys. La temporada seg\xc3\xbcent, l'entrenador Louis Van Gaal el va fer debutar al primer equip, concretament fou en el partit del Trofeu Joan Gamper 2002-03 davant l'Estrella Roja de Belgrad. En el primer equip blau-grana es consolid\xc3\xa0 a l'eix de la defensa, ocupant puntualment la posici\xc3\xb3 de lateral dret._NEWLINE_Tot i aix\xc3\xb2 el seu debut oficial com a jugador del FC Barcelona no es produeix fins al 13 de novembre de la temporada 2002-2003, en un partit de la Lliga de Campions davant el Galatasaray Spor Kul\xc3\xbcb\xc3\xbc al Camp Nou. Oleguer substitu\xc3\xad Frank de Boer al minut 86 de joc._NEWLINE_Durant les temporades 2002-03 i 2003-04, Oleguer va alternar la seva pres\xc3\xa8ncia entre el FC Barcelona B i el primer equip. Encara que des del mes de gener de la temporada 2003-04 ja se'l vei\xc3\xa9 participar gaireb\xc3\xa9 de forma \xc3\xadntegra com a jugador del primer equip, on compt\xc3\xa0 amb la total confian\xc3\xa7a de l'entrenador, Frank Rijkaard. Durant la temporada 2004-05 jug\xc3\xa0 un total de 36 partits de Lliga i 7 de Lliga de Campions, fou precisament durant aquesta temporada, el 24 d'abril del 2005, que aconsegu\xc3\xad el seu \xc3\xbanic gol com a jugador del FC Barcelona, al camp del M\xc3\xa1laga, fent el primer dels quatre gols del Bar\xc3\xa7a d'aquella tarda. Aquell any aconseguia el seu primer t\xc3\xadtol de Lliga. En la seg\xc3\xbcent temporada, la 2005-06 jug\xc3\xa0 un total de 33 partits en Lliga, 11 en Lliga de Campions i 4 en Copa, consolidant-se de forma definitiva en la defensa blau-grana, fou l'any del seu segon Campionat de Lliga i tamb\xc3\xa9 de la Lliga de Campions aconseguida a Par\xc3\xads, on Oleguer fou titular. La seua \xc3\xbaltima campanya amb la camiseta del Bar\xc3\xa7a va ser la 2007-08, on a causa d'una lesi\xc3\xb3 al tercer metacarpi\xc3\xa0 de la m\xc3\xa0 esquerra es va estar m\xc3\xa9s de tres mesos de baixa, i del fitxatge de l'internacional itali\xc3\xa0 Gianluca Zambrotta, la seua aportaci\xc3\xb3 a l'equip minv\xc3\xa0 significativament._NEWLINE_\xc3\x89s aquell mateix estiu que Oleguer marxa a l'Ajax d'Amsterdam per una xifra pr\xc3\xb2xima als tres milions d'euros._NEWLINE_La concentraci\xc3\xb3 i la sobrietat s\xc3\xb3n les dues grans qualitats d'Oleguer. Molt incisiu en la defensa dels davanters de l'equip contrari, gr\xc3\xa0cies a la seva al\xc3\xa7ada destaca tamb\xc3\xa9 pel seu joc aeri. Tot i que no acostuma a jugar la pilota des de la defensa, tamb\xc3\xa9 participa amb els jugadors del mig del camp per treure el joc controlat des de darrere, encara que no \xc3\xa9s un dels seus punts forts.\n_START_SECTION_\nTraject\xc3\xb2ria p\xc3\xbablica\n_START_PARAGRAPH_\nMostra simpaties pels moviments de l'Esquerra Independentista, alhora que va ser cridat pel Subcomandante Marcos per jugar un partit ben\xc3\xa8fic a Chiapas._NEWLINE_El dia 30 de mar\xc3\xa7 de 2006, va presentar el seu llibre Cam\xc3\xad d'\xc3\x8dtaca (ed. Mina) juntament amb el poeta sabadellenc -i amic personal seu- Roc Casagran. Al llibre, Oleguer reflexiona sobre el t\xc3\xadtol de Lliga que va conquerir el FC Barcelona la temporada passada, fent un recorregut cronol\xc3\xb2gic des del moment en qu\xc3\xa8 el Bar\xc3\xa7a guanya la Lliga al camp del Llevant UE fins a la celebraci\xc3\xb3 al Camp Nou. Per\xc3\xb2 tamb\xc3\xa9 hi barreja la seva visi\xc3\xb3 sobre per exemple la lluita antifranquista o la guerra de l'Iraq. A l'inici de cada cap\xc3\xadtol s'inclou una cita de diversos autors com Groucho Marx, Manuel V\xc3\xa1zquez Montalb\xc3\xa1n, Rafael Alberti, Manu Chao, Joan Brossa o Pedro Calder\xc3\xb3n de la Barca. Tamb\xc3\xa9 cal destacar que el 3% dels guanys d'aquest llibre van anar cap a l'escola La Bressola, de la Catalunya Nord. Per\xc3\xb2 aquesta no fou la seua \xc3\xbanica mostra de suport a La Bressola, ja que, juntament amb Lilian Thuram va presentar un manifest a l'Ajuntament de Perpiny\xc3\xa0 en defensa de la tasca fetes per aquest teixit de centres educatius. Manifest firmat tamb\xc3\xa9 entre d'altres per Joan Laporta, Llu\xc3\xads Llach o Raymond Domenech._NEWLINE_Oleguer tamb\xc3\xa9 va participar en el llibre Constituci\xc3\xb3 europea: 17 arguments per en el no, argumentant la seua oposici\xc3\xb3 a la Constituci\xc3\xb3 Europea._NEWLINE_L'any 2006 reb\xc3\xa9 de mans d'Ernest Benach, president del Parlament de Catalunya, el premi President Companys pel seu suport a les seleccions esportives catalanes, el lliurament del premi fou virtual, ja que, el jugador era concentrat amb el FC Barcelona a T\xc3\xb2quio disputant la Copa Mundial de Clubs. El premi en met\xc3\xa0l\xc2\xb7lic, al voltant d'uns 25.000\xe2\x82\xac va ser donat a l'Escola Valenciana, un projecte pedag\xc3\xb2gic en favor de la llengua catalana al Pa\xc3\xads Valenci\xc3\xa0._NEWLINE_El 13 d'octubre de 2012 fou escollit el vuitanta-tres\xc3\xa8 de la llista de la CUP-Alternativa d'Esquerres per Barcelona a les eleccions al Parlament de Catalunya de 2012, amb l'objectiu de tancar la llista de la circumscripci\xc3\xb3, juntament amb l'escriptor Juli\xc3\xa0 de J\xc3\xb2dar i l'advocat August Gil Matamala, vuitanta-quatr\xc3\xa8 i vuitanta-cinqu\xc3\xa8 respectivament. Un exemple d'aquest suport el demostr\xc3\xa0 amb la publicaci\xc3\xb3 de l'article \xc2\xabHo volem tot\xc2\xbb._NEWLINE_El 23 de mar\xc3\xa7 de 2018 es public\xc3\xa0 el llibre La hist\xc3\xb2ria de John Carlos, escrit pel mateix John Carlos i Dave Zirin i editat per Sembra Llibres, del qu\xc3\xa8 en redact\xc3\xa0 el pr\xc3\xb2leg. El mateix any, Oleguer Presas es va fer c\xc3\xa0rrec de forma altruista juntament amb altres educadors d'un equip de futbol mixt infantil que entrena a l'antiga caserna de la Gu\xc3\xa0rdia Civil del barri de la Creu Alta de Sabadell."